钦定古今图书集成/理学汇编/文学典/第175卷 > 《徐师曾文体明辩》 > 《谢撰懿德太子哀策文降敕褒扬表》
## 钦定古今图书集成/理学汇编/文学典/第175卷 > 《徐师曾文体明辩》 > 《谢撰懿德太子哀策文降敕褒扬表》

唐李峤

臣某言：“昨奉敕，令臣撰《懿德太子哀策》”文臣术异怀
蛟，艺非吞鸟。四科函丈，多谢于文学；七子登筵，有惭
于词赋。恭闻圣旨，辄奏庸音，岂足以褒叙重离，激扬
三善？宣睿慈之恻怆，述天顾之绸缪。曲降丝纶，猥垂
剪拂，谕之以云间日下，方之以陆海潘江。饰嫫母之
容，加其粉泽；营碔砆之质，发其光彩。虽宋玉大言，见
褒于楚国；公孙下策，蒙赏于汉朝：无以比此揄扬。方
斯恩渥，钦戴紫绂，伏铭元造，仰高天而发悸，顾短札
而成羞。无任惭荷战惧之诚，谨诣阁奉表陈谢以闻。